הרב עזרא ביק

# שיעור מספר 2 – הקדמת הרמב"ן לתורה:

משה רבנו כתב הספר הזה עם התורה כולה מפיו של הקב"ה. והקרוב שכתב זה בהר סיני, כי שם נאמר לו (שמות כ"ד, יב): "עלה אלי ההרה והיה שם, ואתנה לך את לוחות האבן והתורה והמצוה אשר כתבתי להורותם". כי '**לוחות האבן'** – יכלול הלוחות והמכתב, כלומר עשרת הדברות, ו'**המצוה'** – מספר המצות כולן, עשה ולא תעשה. אם כן, '**והתורה'** – יכלול הספורים מתחילת בראשית, כי הוא מורה אנשים בדרך בענין האמונה.

וברדתו מן ההר כתב מתחילת התורה עד סוף ספור המשכן, וגמר התורה כתב בסוף שנת הארבעים, כאשר אמר (דברים ל"א, כו): "לקוח את ספר התורה הזה, ושמתם אותו מצד ארון ברית ה' א-להיכם", וזה כדברי האומר:[[1]](#footnote-1) 'תורה – מגילה מגילה נתנה'.[[2]](#footnote-2) אבל לדברי האומר: 'תורה – חתומה נתנה',[[3]](#footnote-3) נכתב הכל בשנת הארבעים, כשנצטוה (דברים ל"א, יט): "כתבו לכם את השירה הזאת, ולמדה את בני ישראל, שימה בפיהם". וצוה (דברים ל"א, כו): "לקוח את ספר התורה הזה, ושמתם אותו מצד ארון ברית ה' א-להיכם".

ועל כל פנים היה נכון שיכתוב בתחילת ספר בראשית: 'וידבר א-להים אל משה את כל הדברים האלה לאמר', אבל היה הענין להכתב סתם, מפני שלא כתב משה רבנו התורה כמדבר בעד עצמו, כנביאים שמזכירים עצמם, כמו שנאמר ביחזקאל תמיד (יחזקאל ג', טז): "ויהי דבר ה' אלי בן אדם", וכמו שנאמר בירמיה (ירמיהו א', ד): "ויהי דבר ה' אלי לאמר". אבל משה רבינו כתב תולדות כל הדורות הראשונים ויחוס עצמו ותולדותו ומקריו כשלישי המדבר. ולכן יאמר (שמות ו', ב): "וידבר א-להים אל משה, ויאמר אליו", כמדבר בעד שנים אחרים. ומפני שהענין כן לא נזכר משה בתורה עד שנולד, ונזכר כאילו אחר מספר עליו.

ואל יקשה עליך ענין משנה התורה שמדבר בעד עצמו: "ואתחנן" (דברים ג', כג), "ואתפלל אל ה' ואומר" (דברים ט', כו), כי תחילת הספר ההוא (דברים א', א): "אלה הדברים אשר דבר משה אל כל ישראל", והנה הוא כמספר דברים בלשון אמרם.

והטעם לכתיבת התורה בלשון זה – מפני שקדמה לבריאת העולם,[[4]](#footnote-4) אין צריך לומר ללידתו של משה רבנו, כמו שבא לנו בקבלה, שהייתה כתובה באש שחורה על גבי אש לבנה.[[5]](#footnote-5) הנה משה כסופר המעתיק מספר קדמון וכותב, ולכן כתב סתם. אבל זה אמת וברור הוא שכל התורה מתחלת ספר בראשית עד 'לעיני כל ישראל' נאמרה מפיו של הקב"ה לאזניו של משה, כענין שנאמר להלן (ירמיהו ל"ו, יח): "מפיו יקרא אלי את כל הדברים האלה, ואני כותב על הספר בדיו". [[6]](#footnote-6)

הודיענו תחילה ענין בריאת השמים והארץ וכל צבאם, כלומר בריאת כל נברא העליונים והתחתונים, וגם כן כל הנאמר בנבואה ממעשה מרכבה ומעשה בראשית, והמקובל בהם לחכמים, עם תולדת ארבע הכוחות שבתחתונים: כח המחצבים, וכח צמחי האדמה, ונפש התנועה, ונפש המדבר – בכולם נאמר למשה רבינו בריאתם ומהותם וכחותם ומעשיהם ואפיסת הנפסדים מהם,[[7]](#footnote-7) והכל נכתב בתורה בפירוש או ברמז. וכבר אמרו רבותינו:[[8]](#footnote-8) "חמשים שערי בינה נבראו בעולם, וכולם נמסרו למשה, חוץ מאחד, שנאמר (תהלים ח', ו): 'ותחסרהו מעט מא-להים".

יאמרו, כי בבריאת העולם חמשים שערים של בינה, כאלו נאמר שיהיה בבריאת המחצב שער בינה אחד בכחו ותולדותיו, ובבריאת צמח האדמה שער בינה אחד, ובבריאת האילנות שער אחד, ובבריאת החיות שער אחד, ובבריאת העופות שער אחד, וכן בבריאת השרצים ובבריאת הדגים. ויעלה אחר זה לבריאת בעלי נפש המדברת, שיתבונן סוד הנפש וידע מהותה וכוחה בהיכלה[[9]](#footnote-9) יגיע למה שאמרו:[[10]](#footnote-10) "גנב אדם – יודע ומכיר בו, נואף אדם – יודע ומכיר בו, נחשד על הנדה – יודע ומכיר בו. גדולה מכולן – שמכיר בכל בעלי כשפים." ומשם יעלה לגלגלים ולשמים וצבאיהם, כי בכל אחד מהם שער חכמה אחד שלא כחכמתו של חברו, ומספרם ומקובל להם על הקבלה שהם חמישים חוץ מאחד. ואפשר שיהיה השער הזה בידיעת הבורא יתברך, שלא נמסר לנברא, ואל תסתכל באמרם 'נבראו בעולם',[[11]](#footnote-11) כי על הרוב ידבר, והשער האחד לא נברא. והמספר הזה רמוז בתורה בספירת העומר[[12]](#footnote-12) ובספירות היובל,[[13]](#footnote-13) כאשר אגיד בו סוד בהגיעי שם ברצון הקב"ה.

וכל הנמסר למשה רבנו בשערי הבינה הכל נכתב בתורה בפירוש או ברמיזה בתיבות, או בגימטריאות, או בצורת האותיות, בכתובות כהלכתן, או המשתנות בצורתן, כגון הלפופות והעקומות וזולתן, או בקוצי האותיות ובכתריהן, כמו שאמרו:[[14]](#footnote-14) "כשעלה משה למרום, מצאו להקב"ה שהיה קושר כתרים לאותיות. אמר לו: אלו למה? אמר לו: עתיד אדם אחד לדרוש בהם תלי תלים של הלכות...[[15]](#footnote-15) עד זו מנין לך? אמר לו: הלכה למשה מסיני".[[16]](#footnote-16) כי הרמזים האלו לא יתבוננו אלא מפה אל פה עד משה מסיני.

ומזה אמרו בשיר השירים רבא (ג', ג) בחזקיהו[[17]](#footnote-17) – ספר תגין הראה להם. והספר הזה הוא ידוע ומצוי אצל כל אדם, יפרש בו כמה אלפי"ן יש בתורה בתגין, וכמה ביתי"ן ושאר האותיות ומספר התגין של כל אחת ואחת. ואין השבח שספרו על הספר הזה וגלוי הסוד שהיה בו לחזקיהו מפני התגין עצמן, אלא בידיעתן בפירושיהן סודות רבים עמוקים מאד. ושם במדרש שיר השירים רבא אמרו (שיר השירים רבה א', ד): "כתיב (דברים ד', יג): "ויגד לכם את בריתו" – **ויגד לכם** ספר בראשית שהיא תחילת ברייתו של עולם, **אשר צוה אתכם לעשות עשרת הדברים** – אלו עשרת הדברות, עשרה למקרא ועשרה לתלמוד.[[18]](#footnote-18) וכי מנין יבא אליהוא בן ברכאל הבוזי[[19]](#footnote-19) ויגלה להם לישראל חדרי בהמות[[20]](#footnote-20) ולויתן?[[21]](#footnote-21) ומנין יבא יחזקאל ויגלה להם חדרי מרכבה? הדא הוא דכתיב (שיר השירים א', ד): "הביאני המלך חדריו", כלומר שהכל נלמד מהתורה.

ושלמה המלך עליו השלום שנתן לו א-להים החכמה והמדע – הכל מן התורה היה לו, וממנה למד עד סוף כל התולדות, ואפילו כוחות העשבים וסגולתם, עד שכתב בהן אפילו ספר רפואות. וכענין שכתוב (מלכים א', ה', יג): "וידבר על העצים מן הארז אשר בלבנון ועד האזוב אשר יוצא בקיר".

וראיתי הספר המתורגם הנקרא חוכמתא רבתא דשלמה,[[22]](#footnote-22) וכתוב בו: "ולא ממתום הות תולדתא חדידתא למלך או לשליט דחדיו מעלנא דכל בר נש לעלמא, ומפקנא שויאת חדיו מיטול כן צלית ואיתיהיבת לי רוחא דחכמתא, וקרית ואתית לי רוחא דאידעתא, צבית בה יתיר מן שבטא וכרסוותא". יאמר, כי לא מדבר תהיה תולדת מיוחדת למלך או לשליט, אחד הוא ביאת כל איש בעולם, ויציאה שוה לכולם יחד, ובעבור כן התפללתי ונתן לו רוח חכמה, וקראתי ובאה לי רוח דעת, בחרתי בה יותר מן השבט והכסא.

ונאמר שם: "והוא דיהב אידעתא דלא דגלותא למידע היכן קם עלמא ועובדיהו דמזלתא, שוריא ושולמיא ומצעתהון דזמני שולחפי דזנבותא ודהיכן עבדי זמני ריהטיהון דשמיא וקבעיהון דכוכבי מתנא דבעירא וחימתא דחיויאתא. עוזיהון דרוחי ומחשבתהון דנשי, גינסי דנצבתא וחיליהון דעקרי, כל מדם דכסי וכל מדעם דגלי ידעית. יאמר שהא-להים הוא הנותן דעת, שאין בו שקר, לידע איך קם העולם ומעשה המזלות, הראש והסוף ואמצעות הזמנים ואלכסונות הזנבות, ואיך יעשו הזמנים מרוצת השמים וקביעות הכוכבים, לחות הבהמות וחמת החיות, תוקף הרוחות ומחשבות אדם, יחסי האילנות וכחות השרשים, כל דבר מכוסה וכל דבר מגולה ידעתי. כל זה ידע בתורה והכל מצא בה, בפירושיה בדקדוקיה באותיותיה ובקוציה כאשר הזכרתי.

וכן אמר בו הכתוב (מלכים א', ה', י): "ותרב חכמת שלמה מחכמת כל בני קדם", כלומר שהיה בקי מהם בקסמים ובנחשים שזו היא חכמתם, שנאמר (ישעיה ב', ו): "כי מלאו מקדם, ועוננים כפלשתים". וכך אמרו[[23]](#footnote-23): "מה היתה חכמתן של בני קדם? שהיו יודעים וערומים בטייר. **ומכל חכמת מצרים** – שהיה בקי בכשפים", שהיא חכמת מצרים, ובטבע הצומח, כידוע מספר העבודה המצרית, שהיו בקיאין מאוד בעניין הזריעות וההרכבה במינין. וכך אמרו:[[24]](#footnote-24) "אפילו פלפלין נטע שלמה בארץ ישראל. וכיצד היה נוטען? אלא שלמה חכם היה והיה יודע עיקר משתיתו של עולם, למה? "מציון מכלל יופי א-להים הופיע" (תהלים נ', ב), מציון נשתכלל כל העולם כולו. כיצד? למה נקראת אבן שתיה – שממנה נשתת העולם, והיה שלמה יודע איזהו גיד שהוא הולך לכוש, ונטע עליו פלפלין, ומיד היו עושין פירות, שכן הוא אומר (קהלת ב', ה): "ונטעתי בהם עץ כל פרי".

עוד יש בידינו קבלה של אמת,[[25]](#footnote-25) כי כל התורה כולה שמותיו של הקב"ה, שהתיבות מתחלקות לשמות בענין אחד. כאילו תחשוב על דרך משל, כי פסוק בראשית יתחלק לתיבות אחרות, כגון: 'בראש יתברא א-להים', וכל התורה כן, מלבד צירופיהן וגימטריאותיהם של שמות. וכבר כתב רבינו שלמה בפירושיו בתלמוד (סוכה מהע"א): "ענין השם הגדול של ע"ב, באיזה ענין הוא, בשלשה פסוקים: 'ויסע', 'ויבא', 'ויט' (שמות י"ד, י"ט-כ"א). ומפני זה ספר תורה שטעה בו באות אחת במלא או בחסר – פסול. כי זה הענין יחייב אותנו לפסול ספר תורה שיחסר בו ו' אחד ממלות 'אותם' שבאו מהם ל"ט מלאים בתורה, או שיכתוב הו' באחד משאר החסרים, וכן כיוצא בזה, אף על פי שאינו מעלה ולא מוריד כפי העולה במחשבה.

וזה הענין שהביאו גדולי המקרא למנות כל מלא וכל חסר וכל התורה והמקרא, ולחבר ספרים במסורת עד עזרא הסופר הנביא[[26]](#footnote-26) שנשתדל בזה, כמו שדרשו מפסוק (נחמיה ח', ח): "ויקראו בספר בתורת הא-להים מפורש ושום שכל, ויבינו במקרא".[[27]](#footnote-27) ונראה שהתורה הכתובה באש שחורה על גבי אש לבנה, בענין הזה שהזכרנו היה, שהיתה הכתיבה רצופה בלי הפסק תיבות, והיה אפשר בקריאתה שתקרא על דרך השמות, ותקרא על דרך קריאתנו בענין התורה והמצוה, ונתנה למשה רבינו על דרך קריאת המצות, ונמסר לו על פה קריאתה בשמות. וכן יכתבו השם הגדול שהזכרתי כולו רצוף, ויתחלק לתיבות של שלוש שלוש אותיות לחלוקים אחרים רבים, כפי השימוש לבעלי הקבלה.

ועתה דע וראה מה אשיב שואלי דבר בכתיבת פירוש התורה, אבל אתנהג כמנהג הראשונים להניח דעת התלמידים יגיעי הגלות והצרות, הקוראים בסדרים[[28]](#footnote-28) בשבתות ובמועדים, ולמשוך לבם בפשטים ובקצת דברים נעימים לשומעים וליודעים חן.[[29]](#footnote-29) ואל חנון יחננו ויברכנו (תהילים פ"ז, ב), ונמצא חן ושכל טוב בעיני א-להים ואדם (משלי ג', ד).

ואני הנני מביא בברית נאמנה, והיא הנותנת עצה הוגנת לכל מסתכל בספר הזה, לבל יסבור סברה ואל יחשוב מחשבות בדבר מכל הרמזים אשר אני כותב בסתרי התורה, כי אני מודיעו נאמנה שלא יושגו דברי ולא יודעו כלל בשום שכל ובינה, זולתי מפי מקובל חכם לאוזן מקובל מבין. והסברא בהן אולת, מחשבה מועלת, רבת הנזקין מנועת התועלת. אל יאמן בשוא נתעה, כי לא תבואהו בסברותיו רק רעה, כי ידברו אל ה' סרה, אשר לא יכלו כפרה, שנאמר (משלי כ"א, טז): "אדם תועה מדרך השכל, בקהל רפאים ינוח", אל יהרסו אל ה' לראות (שמות י"ט, כד), כי ה' א-לוהינו אש אוכלה הוא א-ל קנאות.[[30]](#footnote-30) והוא יראה את רצוייו מתורתו נפלאות.

|  |  |  |
| --- | --- | --- |
| \* | \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* | \* |
| \* \* \* \* \* \* \*  | כל הזכויות שמורות לישיבת הר עציון ולרב עזרא ביקתרגם: ישראל ציגלר, עורך: שחר דאר, תשפ"ב\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*בית המדרש הוירטואלי מיסודו של The Israel Koschitzky Virtual Beit Midrashהאתר בעברית: <http://etzion.org.il>האתר באנגלית: <http://etzion.org.il/en>משרדי בית המדרש הוירטואלי: 02-9937300 שלוחה 5 דוא"ל: office@etzion.org.il | \* \* \* \* \* \* \*  |

אבל יחזו בפירושינו חדושים בפשטים ובמדרשים, ויקחו מוסר מפי רבותינו הקדושים:[[31]](#footnote-31) "בגדול ממך אל תדרוש, בחזק ממך בל תחקור, במופלא ממך בל תדע, במכוסה ממך בל תשאל, במה שהורשית התבונן, ואין לך עסק בנסתרות".

1. דברי רבי יוחנן (גיטין ס ע"א). [↑](#footnote-ref-1)
2. מיד כאשר נאמרה פרשה למשה, הוא מיד כתב אותה במגילה. לאחר שכל הפרשיות ניתנו, הוא הרכיב אותן יחד ליחידה אחת שהיא התורה (רש"י). [↑](#footnote-ref-2)
3. דברי ריש לקיש (שם), שהאמין שכלל הפרשיות הועברו למשה מהקב"ה לסירוגין במהלך ארבעים השנים במדבר, ולאחר שהדברים היו מובנים ומסודרים בראשו של משה, הוא כתב את כל התורה בבת אחת. [↑](#footnote-ref-3)
4. שבת, פח ע"ב. [↑](#footnote-ref-4)
5. ירושלמי שקלים, יג ע"ב (ראה גם רש"י על דברים ל"ג, ב). [↑](#footnote-ref-5)
6. כך מסביר סופרו של ירמיה, ברוך, כיצד כתב את נבואותיו של מורו ורבו ירמיה. [↑](#footnote-ref-6)
7. בשונה משאר הדברים הנבראים, הנפש השכלית של האדם איננה ניתנת להריסה. משום כך, כותב הרמב"ן "הנפסדים מהם" דהיינו – רק חלק מהנבראים נפסדים, לא כולם. [↑](#footnote-ref-7)
8. ראש השנה כא ע"ב. [↑](#footnote-ref-8)
9. ראה את פירוש האבן עזרא על דברים ל”ב, ב. שם הוא מציין שהגוף הוא ארמון הנשמה. [↑](#footnote-ref-9)
10. היכלות רבתי א', ג. [↑](#footnote-ref-10)
11. מכיוון ששער הבינה החמישים מעולם לא נמסר לאף יצור נברא, כיצד יכלו חז”ל להגיד שחמישים “נבראו”? התשובה היא שהאמירה מתייחסת לרוב השערים. [↑](#footnote-ref-11)
12. ויקרא כ"ג, טו. [↑](#footnote-ref-12)
13. ויקרא כ"ה, ח. [↑](#footnote-ref-13)
14. מנחות כט, ע"ב. [↑](#footnote-ref-14)
15. המשך הציטוט (שם): "...אדם אחד יש שעתיד להיות בסוף כמה דורות ועקיבא בן יוסף שמו, שעתיד לדרוש על כל קוץ וקוץ תילין תילין של הלכות. אמר לפניו: רבש"ע, הראהו לי, אמר לו: חזור לאחורך. הלך וישב בסוף שמונה שורות, ולא היה יודע מה הן אומרים, תשש כחו; כיון שהגיע לדבר אחד, אמרו לו תלמידיו…" [↑](#footnote-ref-15)
16. “...נתיישבה דעתו". [↑](#footnote-ref-16)
17. ישעיהו, פרק ל"ט. [↑](#footnote-ref-17)
18. מכאן שהתושב"ע שוות ערך לתורה שבכתב. הבסיס לטענה זו היא כל הנראה במילה המיותרת "לעשות", שמיוחסת לתורה שבע"פ מכיוון שהיא מורה על עשייה וביצוע. [↑](#footnote-ref-18)
19. איוב, ל"ב, ב. [↑](#footnote-ref-19)
20. שם, מ', טו. [↑](#footnote-ref-20)
21. שם, כה. הלויתן והבהמות אינן מוזכרות בתגובת אליהוא, אלא בתגובת א-לוהים לאיוב. רבי דוד לוריא מתקן את הטקסט של המדרש שאליהוא מגלה לישראל: "סודות הרוחות והגשמים", סודות אלו מוזכרים על ידי אליהוא בפרק ל"ז. [↑](#footnote-ref-21)
22. ספר חיצוני המיוחס לשלמה המלך. ספר זה מכיל משלי חכמה ואמרי בינה וערוך על פי ספר משלי שבכתבי הקדש. נכתב כנראה בתקופת בית שני, ביוונית. בגרסתו של ויזל, פסקאות 4-6 בפרק 7 ישנה גרסה דומה לגרסה המובאת פה. [↑](#footnote-ref-22)
23. תנחומא חוקת. [↑](#footnote-ref-23)
24. תנחומא קדושים. [↑](#footnote-ref-24)
25. זוהר, יתרו, פ"ז ע"א. [↑](#footnote-ref-25)
26. מגילה טו ע"א – מלאכי הוא עזרא. [↑](#footnote-ref-26)
27. הבנתם של חז"ל נמצאת בנדרים לז ע"ב: "ויקראו בספר תורת הא-להים מפורש ושום שכל ויבינו במקרא? ויקראו בספר תורת הא-להים – זה מקרא, מפורש – זה תרגום, ושום שכל – אלו הפסוקים, ויבינו במקרא – זה פיסוק טעמים, ואמרי לה: אלו המסורות" [↑](#footnote-ref-27)
28. החלק בתורה שמיועד לקריאה בשבתות או במועדים. [↑](#footnote-ref-28)
29. ראשי תיבות של "חכמה נסתרה". [↑](#footnote-ref-29)
30. דברים ד', כד. [↑](#footnote-ref-30)
31. בראשית רבה ח', ב. [↑](#footnote-ref-31)